
1. 
Minőségbiztosítási politika (ESG 1.1, ESG 1.2, 1.4, 1.7 és 1.9) 
1.1. A Kari Minőségbiztosítási Bizottság működése
Az öt éve működő Kari Minőségbiztosítási Bizottság (a továbbiakban: KMB) legutóbbi 2023. évre szóló beszámolóját a Kari Tanács 5/2024. (III.21.) számú határozatával fogadta el. 
Ezzel párhuzamosan 2024 márciusában a KMB az EMBB által kijelölt célkitűzésekkel összhangban megvitatta és a KMB 5/2024. (III.11.) számú határozatában kijelölte az év új minőségcéljait, amely dokumentumot a Kari Tanács 6/2024. (III.21.) számú határozatával fogadta el. A KMB továbbá kidolgozta a Munkatervét a 6/2024. (III.11.) számú határozat és Intézkedési Tervét a KMB 7/2024. (V.2.) számú határozat szerint. 
Megállapítható, hogy az év folyamán a bizottsági munka a kijelölt mérföldkövek mentén haladt előre. 2024-ben ügyrendi változás nem volt. A KMB működésére vonatkozó alapvető dokumentumok a https://jak.ppke.hu/minosegbiztositasi-bizottsag linken találhatók. 
1.2. A KMB ülései és határozatai
A KMB 2024. évben nyolc ülést tartott. Ezekből hat jelenléti (2024. február 16.; május 2.; június 25.; szeptember 4.; december 4.; december 16.) és két online (2024. január 16.; március 11.) ülés volt. A KMB 2024. évben 19 határozatot hozott. 
A 2024. év folyamán a KMB 5 taggal, változatlan összetételben: Dr. Gyulai-Schmidt Andrea egyetemi docens (elnök), Dr. Molnár Sarolta Judit egyetemi adjunktus, Dr. Pogácsás Anett egyetemi docens, Dr. Szilágyi Pál Béla egyetemi docens (oktató tagok), valamint Berkényi Pál, a HÖK által delegált hallgatói taggal, működött. 

1.3. A JÁK minőségcéljai és azok nyomonkövetése
A KMB 5/2024. (III.11.) számú határozata négy minőségcélt fogadott el a 2024. évre, amelyek évközi nyomonkövetését a KMB 14/2024. (IX. 4.) számú határozatával, év végi nyomonkövetését a KMB 18/2024. (XII. 16.) számú határozatával fogadta el. Ehhez kapcsolódóan az Intézkedési Terv nyomonkövetését a KMB 19/2024. (XII. 16.) számú határozatával fogadta el. E dokumentumok jelen beszámoló mellékletét képezik.

[bookmark: _GoBack]A 2024. évben megállapított kari minőségcélok az alábbiak voltak: 
1. A kari minőségbiztosítási rendszer magasabb szintű működtetése (ESG 1.1). Tervezett beavatkozás: Az egyetemi felmérések mellett saját kari felmérések, trendelemzésének megvalósítása.
2. 2/A. A képzések magasabb színvonalú működtetése (ESG 1.2). Tervezett beavatkozás: A három meglévő szak vonatkozásában képzések, illetve tehetséggondozó körök felülvizsgálata. A szükséges kompetenciákat – a KKK szempontokat – is figyelembe véve egységes tárgyleírások összefoglalása, frissítése (neptun és honlap).
2/B. Oktatásmódszertani szempontból kiválóan képzett oktatók biztosítása a képzésekhez (ESG 1.3, 1.5). Tervezett beavatkozás: Oktatásmódszertani képzések kiterjesztése, oktatásmódszertani tananyagok fejlesztése, az oktatói oktatásinformatikai kompetenciák és a digitális eszközhasználat fejlesztése.
3. Az oktatási pontozásmetria továbbfejlesztése. (ESG 1.5). Tervezett beavatkozás: A kari oktatásmetria szempontjainak véglegesítése és a 2023/2024-es tanévre vonatkozó kari (próba)felmérés lefolytatása.
4. Hallgatói vélemények oktatási szempontrendszerbe való becsatornázása (ESG 1.6). Tervezett beavatkozás: Hallgatói fórumok, a szakfelülvizsgálat keretében többek között a hivatásrendekkel való eszmecsere szervezése. 

A minőségcélok nyomonkövetése során megállapítottuk, hogy a terv szerinti megvalósulás folyamatos. Tekintve, hogy a választott minőségcéljaink kardinális oktatási feladatokat tartalmaznak, ezek továbbvitele a következő évre prognosztizálható.

2. A JÁK-ot érintő 2024-es felmérések és kiértékelésük 

A vizsgált időszakban az alábbi felmérések lefolytatására került sor:
	OMHV 2023/2024 I. félév
	2023.12.18 - 2024.02.02.

	OMHV 2023/2024 II. félév
	2024.05.21 - 07.06.

	Gólyafelmérés
	2024.09.23 - 2024.10.10.

	Oktatói motivációs vizsgálat
	2024.11.19 - 2024.12.13.

	Hallgatói elégedettségmérés
	2024.11.19 - 2024.12.02.

	Munkatársi elégedettségmérés
	2024.11.04 - 2024.11.15.

	Frissdiplomás felmérés 
	2024.07.25 - 2024.08.04.

	Végzettek felmérés
	2024.05.27 – 2024.06.21.

	Kompetenciamérés
	2024.10.09 - 2024.10.28.

	
	


A felmérések eredményeit a KMB a 2024-es év során kétszer vitatta meg, egyrészt a 2024. június 25-iki ülésén – főleg a 2023. évi és a 2024 elején lezajlott felméréseket érintve –, majd év végén a 2024. december 16-iki ülésén, a később lefolytatott és az EMBB által ősszel kiértékelt felmérések vonatkozásában. A 2024. második félévében lefolytatott felmérések egy részét – a 2025. év elején érkező eredmények miatt – 2025 tavaszán vitatjuk meg. Speciális megítélés alá esik a tudománymetriai jelentések értékelése (lásd a 3.1.1. alpontot).
Az OMHV felmérések kiértékelése kiemelt fontosságú. Dékán úr – a leszűrt eredmények visszacsatolása érdekében – a hallgatói fórumokon rendszeresen tájékoztatást ad ezek kitöltési arányairól, a következtetésekről, és az ezek kapcsán foganatosított intézkedésekről. 
A KMB a vizsgált időszakban – az 1. Minőségcél vállalása szerint – aktívan részt vett a felmérési kérdőívek alakításában. Kiemelhető itt a kompetenciaméréssel összefüggésben a KMB 15/2024. (IX.04.) határozata szerint az első éves joghallgatók számára történt karspecifikus kiegészítő jogeset elfogadása, vagy a nappali tagozatos jogász hallgatók munkaerőpiaci részvételének motivációs felmérése (2024.11.27-12.11.) a KMB 13/2024. (IX.04.) határozata értelmében. 
A KMB a 2023. és 2024. évi kiértékelt felméréseket a 2024. december 16-iki ülésén részletesen megtárgyalta és álláspontját a 17/2024. (XII.16.) számú határozatában rögzítette. Összegzésképpen elmondható, hogy hallgatóink számára rendkívüli fontosságú a gyakorlati ismeretek megszerzése, készségek és képességek továbbfejlesztése, amely a munkaerőpiacon kamatoztatható és jól jövedelmező állások betöltéséhez segíti a nálunk tanulókat. A kérdőívekből kiolvasható hallgatói motiváció felmérése nagy vonalakban reális eredményt hoz, de ahhoz, hogy cizelláltabb és egyben jobban hasznosítható adatokat kapjunk, szükséges főképpen a központi hallgatói motivációs vizsgálat kérdéseinek felülvizsgálata, racionalizálása, rövidítése (álláspontunkat a 2024. december 16-iki ülésünk jegyzőkönyve részletesebben kifejti.)  
További megállapítás, hogy a JÁK-ra vonatkozó minden kérdőív együtt vonatkozik a jogászokra és a BA szakra, továbbá a nappalis és a levelezős hallgatókra. Ezen hallgatói csoportok együttes vizsgálata erősen torzítja a hallgatói igényekre vonatkoztatható következtetéseket.
Ezért is volt fontos a KMB számára a kari vezetéssel együttműködve, hogy 2024-ben a nappali tagozatos jogász hallgatók számára külön kérdőívet indítsunk a hallgatóink óralátogatási és gyakorlati tapasztalatszerzési, illetve munkaerőpiaci részvételének motivációja felmérésére. Ezt a kérdőívet – a Felmérési Terv kiegészítéseként – a továbbiakban is meg kívánjuk tartani, hogy konkrétabb eredmények leszűrésével hatékonyabb visszacsatolás valósulhasson meg a hallgatói igények vonatkozásában.

3. A JÁK tevékenységének főbb mutatóit leíró adatok kiértékelése (ESG 1.4, 1.5 és 1.6)

3.1. Oktatók (ESG 1.5)
2024-ben munkaviszonyban foglalkoztatott oktatóik összlétszáma: 83 fő volt. 
Ebből teljes munkaidőben 59 fő, részállásban (4 fizetés nélküli szabadságon lévő kollégát nem számítva) 20 fő tevékenykedett.

3.1.1. Tudományos tevékenység (ESG 1.5)
A JÁK a korábbi évek gyakorlatával megegyezően 2024-ben is mérte az oktatók tudományos tevékenységét. A kiértékelést követően az eredményeket személyre szabottan közöltük a tudománymetriai jelentést leadott kollégákkal. A tájékoztatás tartalmazza az adott időszakban az oktató által elért pontszámot, a saját oktatói csoportjának (egyetemi tanár / egyetemi docens / adjunktus, tanársegéd, tudományos segédmunkatárs) átlagpontszámát, valamint a kari átlagpontszámot. Az adott évben jól teljesítők tudományos pótlékban részesültek. Aki a 2024. évben nem adott le tudománymetriai jelentést, az nem részesülhetett évvégi jutalomban. Aki a megelőző három évben egyáltalán nem adott le tudománymetriai jelentést, az határozott idejű pótlékban sem részesülhetett. Ezt a gyakorlatot a kari vezetés a KMB javaslatára alakította ki a 2023-as év óta. 
A tudományos teljesítmény értékelése továbbra is a Kari Tanács által megvitatott és 2021 áprilisában elfogadott kibővített tudománymetriai szempontrendszer szerint történt. A korábbi évekhez képest az új tudománymetriai szempontrendszer két újdonságát: 
(1) a Hirsch-index figyelembevételét (H=9, illetve ezt meghaladó értéknél 1,05-től induló, pontonként 5 századdal emelkedő szorzószám formájában); 
(2) az egyetemi tanár / egyetemi docens / adjunktus, tanársegéd, tudományos segédmunkatárs kategóriák egymástól való elkülönítését továbbra is konzekvensen alkalmazzuk.  
 továbbra is érvényesülő módosítás a Q1 – Q4 besorolású folyóiratcikkek tarifális dotálása. Ennek hátterében a teljesítményarányos finanszírozás alapelvei állnak. A 2024. évben 25 db Q1 – Q4 besorolású közlemény jelent meg oktatóink – kutatóink tollából. Emellett 5 db WoS / Scopus indexált közleményről / könyvfejezetről adhatunk számot.
A rendelkezésre álló állománytáblában 83 fő oktató, kutató és tanár szerepel. Ebből az oktatók, kutatók kötelesek tudománymetriai jelentést leadni. (A nyelvtanárok pl. szerepelnek az állománytáblában, de tudománymetriai jelentést értelemszerűen nem kell, hogy leadjanak.)
A kutatóprofesszorok, fizetésnélküli szabadságon lévők esetében kötelezően nem várjuk el a jelentés leadását, de bátorítjuk őket arra, hogy számoljanak be tudományos tevékenységükről.
A jelentésekből az alábbi adatok látszanak: 

	Kategória
	Összes fő
	Jelentés leadott fő
	Csoportátlag

	Egyetemi tanár
	22
	20
	61,3

	Egyetemi docens
	37
	36
	51,54

	Adjunktus, tanársegéd, tud. munkatárs
	18
	15
	21,3

	Összesen
	77
	71
	47,9


 
A 83 fős összlétszámból 77 fő oktató és kutató szerepel az állománytáblában. Közülük 3 fő kutatóprofesszor – közül 1 fő teljes állásban, 4 fő fizetésnélküli, 2 fő pedig alkotói szabadságon van, vagyis összesen 69 fő volt köteles jelentést tenni, most pedig összesen 71 fő szolgáltatott adatokat, vagyis 2 olyan kolléga is benyújtott jelentést, akinek egyébként nem lenne kötelezettsége, de a végzett teljesítményéről be tudott számolni. Az egyetemi tanárok körében a másik két csoporthoz és a kari átlaghoz képest magasabb csoportátlag a Hirsch-index szorzószámának alkalmazásából ered. A docenseknél a korábbi évekhez képest relatíve magasabb csoportátlag egy-egy kolléga különösen magas egyéni pontszámából adódik.  

3.1.2. Oktatásmetria (ESG 1.5)
2022 őszi félévének végén második alkalommal értékeltük az oktatók oktatási tevékenységét. Szükségessé vált azonban az oktatásmetriai tábla aktualizálása és racionalizálása, hogy minél igazságosabb és kiegyensúlyozottabb rendszert alakíthassunk ki az oktatók teljesítményének mérésére. Ezért a KMB 2023. évre minőségcéljává választotta az oktatási pontozásmetria továbbfejlesztésének feladatát. Az ezzel összefüggő megállapításainkat a KMB 9/2023. (IX.07.) számú határozata és a kapcsolódó 2023. július 4-iki, valamint a szeptember 7-iki jegyzőkönyvek tartalmazzák. 
A végleges pontozás kialakítása, finomítása a 2024. évre áthozott minőségcélként a tárgyév első felére esett. Az év első felében minden ülésünkön tárgyaltuk az oktatásmetriai táblázat indikátorait és súlyszámait. Végül a KMB a kiegészített és így részünkről véglegesített oktatásmetriai táblázatot a KMB 10/2024. (VI.25.) számú határozata értelmében elfogadta és jóváhagyásra a kari vezetés elé tárta. 
Időközben elindult a kari oktatásmetria szempontjai szerint a 2023/2024-es tanévre vonatkozó kari (próba)felmérés adatainak lekérdezése.

3.2. Oktatási kompetenciák felülvizsgálata

3.2.1. Képzési tervek felülvizsgálata: A Jog- és Államtudományi Kar alap- és mesterképzéseinek felülvizsgálati ütemtervéről szóló 1/2024. sz. Dékáni Határozatnak megfelelően a három képzésünk közül az igazságügyi igazgatási alapképzés, valamint a jogász osztatlan mesterképzés felülvizsgálata 2024 őszén megtörtént, melynek keretében megvitatásra kerültek e két szak mintatantervei is. A felmerült javaslatokat a Kar vezetése megtárgyalja, és fontolóra veszi a mintatanterv módosítását, tehát az esetleges javaslatokat, ha mintatantervi módosítást jelentenek, akkor implementálja a Kari Tanács, ha egyéb módosítást jelentenek, akkor intézkedik az ennek kapcsán hatáskörrel rendelkező entitás. (Az MBA képzés esetében a szakfelülvizsgálat, és a mintatanterv felülvizsgálata 2025 tavaszán lesz esedékes).
3.2.2. Tantárgyleírások felülvizsgálata: A JÁK-on az összes kötelező és kötelezően választható tárgyak leírásának felülvizsgálata korábban megtörtént, az esetleges módosítások folyamatosan átvezetésre kerülnek. A kötelező és kötelezően választható tárgyak esetében a tárgyleírások egyértelműen tartalmazzák az adott tárgyhoz tartozó kompetencia-elemeket a hatályos hivatalos miniszteri kiadványban rögzített képzési és kimeneti követelmények alapján. A kompetencia-követelmények a kötelező és kötelezően választható tárgyainkkal teljes mértékben lefedésre kerültek.
3.2.3. Oktatásinformatikai kompetenciák: A 2024/2025. tanév első félévre tervezett oktatásmódszertani továbbképzésünk programja megvalósult, melynek címe: „Mesterséges intelligencia alapú szoftveres megoldások a felsőoktatási képzések hétköznapi gyakorlatában”. A programot a Pannon Egyetem Digitális Módszertani Intézetének oktatói, Dr. habil. Ollé János intézetigazgató, valamint Kovács Márk és Matlári Andrea mesteroktatók végzik, akik igyekeztek figyelembe venni, és a tematikába beépíteni a 2024 októberében tartott belső felmérésünk eredményeként kapott kérdéseket is. A műhelyszeminárium mind a munkaviszonyban foglalkoztatott, mind megbízási jogviszonyban oktató kollégáink számára nyitott.

3.3. Hallgatói tehetséggondozás, tanulástámogatás (ESG 1.6)
A kari tehetséggondozásban meghatározó szerepű TDK munkának hagyományosan több eleme van. Ezek a tanszéki tudományos diákkörök, kari TDK-tréningek, valamint az OTDK-ra kvalifikáló Kari Tudományos Diákköri Konferenciák. Emellett rendszeresen tartunk olyan fórumokat, amelyeken a tudományos diákköri mozgalom iránt érdeklő hallgatók számára adunk tájékoztatást a kari hallgatói tudományos életben való részvétel lehetséges formáiról (TDK Börze). A 2024. évet a XXXVII. Országos Tudományos Diákköri Konferenciára való felkészülés és kvalifikációs kari konferenciák tartása határozta meg, így 4 kari TDK-ra került sor, összesen 98 dolgozat bemutatásával. A kari fordulókon számos helyezést kiosztottunk, könyvjutalmakkal és ösztöndíjjal.
Ezen kívül is számos ösztöndíjat, pályázatot ajánlottunk tehetséges hallgatóink figyelmébe (pl. a Zlinszky János TDK díj, https://jak.ppke.hu/tdk), és 2024. évben is lehetőséget teremtettünk a legtehetségesebb hallgatóink számára, hogy kiváló írásaikat az online is elérhető „TehetségPONT” című tanulmánykötet sorozatunkban megjelentethessék (a kötet szerkesztés alatt, összesen 20 hallgatói kézirattal)
Tehetséggondozással és a TDK munkával foglalkozó honlapunk rendszeresen frissül. A hallgatóinkat folyamatosan tájékoztatjuk a szervezett programokról a kari honlapon (https://jak.ppke.hu/tdk), a kari TDK Teams-csoportban és a kari közösségi média felületen is. Ezeken a csatornákon hasznos (pl. adatbázishasználatról, kutatásmódszertanról, hivatkozási és szerkesztési tudnivalókról szóló) felkészítő tréninget, kurzust kínáltunk a diákkör tagjainak.
Hallgatóink 2024-ben is számos országos tudományos, szakmai hallgatói versenyen értek el szép eredményeket. Kiemelésre érdemes az az Országos Polgári Jogi Jogesetmegoldó és Activity verseny, az Alkotmánybírósági Szimulációs verseny, a Kozma Sándor tudományos verseny, a Mailáth György Tudományos Pályázat, amelyeken mind sikerült dobogós helyeket elnyerni. Az Újváry János diplomadíj-pályázaton összesen 5 hallgatónk lett helyezett, és 1 hallgatónk első helyezést ért el az Apáthy-pályázaton. A Nagy László Magánjogi Érvelési versenyen is Karunk hallgatója nyerte el az első helyezést.
2024-ben is készültek hallgatónk nemzetközi versenyekre, 4 hallgatók V. helyezést ért el a Pax Moot Court nemzetközi magánjogi perbeszéd szimulációs versenyen, Párizsban. A 2024. évben is folytatódott az Ereky István Kutatóközpont, az Idomsoft Zrt. és a PPKE ITK által 2020-ban megkezdett közös kutatása, amelynek célja az állami nyilvántartások informatikai támogatásának jogi keretei, valamint a közigazgatási eljárások elemzése, absztrahálása, és modellezése.
Az elmúlt akadémiai évben – egyes programok közötti átfedések miatt – a tehetséggondozásban érintett hallgatók száma hozzávetőlegesen 90 főt tett ki. A felkészítésben tucatnyi oktató kolléga vállalt tevékeny szerepet.

3.4. Deák Ferenc Továbbképző Intézet (ESG 1.6)
2024 tavaszi félévében 463 aktív és 60 passzív hallgatója volt a jogi továbbképzéseket szervező kari intézetnek. 2024 őszi félévében 406 aktív és 51 passzív hallgatót tartottak nyilván. 
2024 őszén 12 szak indult el újonnan (11, ha egynek számoljuk a jogász-nemjogász párokat); és 8 szak folytatódott korábbról (5, ha egynek számoljuk a jogász-nemjogász párokat), vagyis összesen 20 (16) szakon folyt továbbképzés. 2024 őszén két új szak meghirdetésére került sor: a Bírósági és közigazgatási végrehajtási szakjogász szakot (amely sikeresen el is indult), valamint a Digitális technológiai és adatgazdasági szakjogász szakot. Az utóbbi kellő számú jelentkező hiányában nem indult el.
2024. őszén kísérleti jelleggel új oktatási rendet vezettünk be, melynek lényege, hogy egy szakon belül kombináltuk a tisztán jelenléti és a tisztán online órák gyakorlatát (azaz megszűnt az ún. hibrid oktatás, ami a jelenléti órákat valós időben közvetítette is a hallgatóknak). Sajnos a jelentkezési számokat ez az újítás nem tudta kedvezően befolyásolni, viszont az első félév végén mért hallgatói elégedettség visszaigazolta a kezdeményezést. A hallgatók többsége üdvözölte annak a lehetőségét, hogy az órák kb. 50%-át otthonról is tudják követni.
Folyamatosan értékeljük a tananyaggal és oktatókkal kapcsolatos hallgatói elégedettséget. Az e célra összeállított kérdőívet elektronikusan tölthetik ki a válaszadók. A válaszadási hajlandóság továbbra is 10–15% körül mozog. A visszajelzések alapján azokban az esetekben, ahol az oktatói értékelés elmarad a szak átlagától (ami jellemzően 4-4,5 körül mozog), a szakfelelősök és az érintett oktató bevonásával törekednek az oktatás színvonalának javítására. Oktatói értekezleteken megbeszéljük az eredményeket, szükség esetén új előadókat vonunk be.
A tisztán online szervezett szakvizsga előkészítő tanfolyamokon 2024-ben összesen 250 fő vett részt, ami a tavalyi közel 30%-os növekedés után további 13%-os emelkedést jelent az előző évi adatokhoz képest. Ez azt is egyértelműen jelzi, hogy a piac jutalmazza a tisztán online képzés lehetőségét.
Az oktatás gyakorlat-orientált jellegéből fakadóan a külsős (megbízási jogviszony alapján foglalkoztatott) oktatóink aránya továbbra is 80% körül mozog azzal együtt, hogy az Intézet folyamatosan törekszik minél több saját, az Egyetemmel munkaviszonyban álló oktató felkérésére.

3.5. Infrastruktúra, könyvtár (ESG 1.6)
A Könyvtár 2024-ben 234 napon volt nyitva, az összes beérkező olvasó száma 6737 fő volt. 
A könyvtári szolgáltatásokat alapvetően két fő csoportra lehet osztani: egyrészt a hagyományos könyvtári szolgáltatásokra, másrészt az elektronikus szolgáltatásokra. 
· Hagyományos könyvtári szolgáltatás: helyben olvasás, szaktájékoztatás, másolatkészítés, forrásgyűjtés, számítógép használata, adatbázisok használatában való segítségnyújtás, katalógus használatában való segítségnyújtás. 
· Elektronikus könyvtári szolgáltatás: kölcsönözzön ki egy könyvtárost szolgáltatás (dolgozatok megírásában való segítségnyújtás, forrásgyűjtés), szkennelés, adatbázisok távoli hozzáférése.
A könyvtári könyvállomány száma 2024-ben 1172 kötettel gyarapodott. A beérkezett köteteket a HunTéka integrált könyvtári rendszerben feldolgozzuk, így mindenki számára elérhetővé válik az azokról készített bibliográfiai leírás. 2024-ben 2504 új tétel került a katalógusba, amely a https://catalogus.jak.ppke.hu/ linken érhető el.
Az Egyetem összesen 41 magyar és idegen nyelvű adatbázisra fizet elő, amelyek majdnem mindegyike elérhető otthonról is hallgatóknak Shibboleth azonosítóval, oktatóknak VPN-en. 
A könyvek csak a főállású kari oktatók és a munkatársak számára kölcsönözhetők, a hallgatók és a külsős olvasók helyben használhatják az állományt, és másolhatnak a művekből. A Könyvtár részt vesz az országos könyvtárközi kölcsönzés rendszerében is. 2024-ben 21 könyvet kértünk oktatóinknak könyvtárközi kölcsönzéssel, és 12 könyvet adtunk kölcsön más könyvtáraknak. A JÁK 2024. május óta előfizet a RapidILL szolgáltatására, ami lehetővé teszi, hogy adott cikkek, fejezetek, tanulmányok, amikre a Kar oktatóinak, hallgatóinak szüksége van, pár órán belül eljussanak hozzánk. Karunk oktatóinak 114 db kérését teljesítettük a szolgáltatás segítségével.  
2024. január óta működik az Egyetem intézményi repozitóriuma https://peter.ppke.hu/, amelyben megtalálhatók az intézmény oktatóinak publikációi, a karok doktori iskoláiban készült doktori értekezések, a diplomamunkák és a tananyagok. A repozitórium használtsága az első évben bíztató volt. Publikációk (szabadon elérhetők) 1907 db 21419 letöltés, Disszertációk (szabadon elérhetők) 545 db 7981 letöltés, Diplomamunkák (Shibbolethes elérés) 24860 db 2921 letöltés, Tananyag (Shibbolethes elérés) 100 db 109 letöltés. Pázmánytár (egyetemtörténeti tár) 153 db feltöltött dokumentum. A „Kölcsönözzön ki egy könyvtárost” szolgáltatást 2024-ben 127 fő vette igénybe, 5 könyvtáros válaszolta meg a kérdéseiket. 
Az olvasói számítógépes munkaállomások száma csökkent, mert a hallgatók szívesebben használják a saját eszközeiket. Jelenleg hat számítógép áll rendelkezésre az olvasók számára.

4. Nemzetközi kapcsolatok (ESG 1.4, 1.5 és 1.6)

4.1. Hallgatói mobilitás
Beutazó hallgatók
Bejövő Erasmus hallgatók: A külföldi Erasmus hallgatók körében továbbra is népszerű a Karunk. A 2024. február–júniusi időszakban 36 tavaszi és 11 egészéves, azaz összesen 47 hallgató tanult a Jogi Karon (52 fő volt az előző időszakban). 2024. szeptembere és decembere között: 43 európai + 4 Európán túli diák vett részt oktatási programunkban. Korábban több diák, 59 fő érkezett be őszre, de a 2024–2025-ös tanévben kiegyenlítettebb az őszi és tavaszi diákok létszám aránya, ami kedvezőbb, mint korábban. Legnagyobb számban Franciaországból és Olaszországból, Spanyolországból, többen Németországból, Portugáliából, míg néhány hallgató Dániából, Máltáról, Lengyelországból és Norvégiából érkezett hozzánk.
Az Erasmus+ Nemzetközi Kreditmobilitási program keretében 2 hallgatót fogadtunk Georgiából (Grúziából) és 2 hallgatót Izraelből.

Kiutazó hallgatók
2024-ben tanulmányi ösztöndíjjal 55 joghallgató (54 nappali és levelező tagozatos hallgató) jutott el 14 országba. Négy különböző idegen nyelven, külföldi részképzésben: 49 fő féléves, 6 fő egész éves tanulmányokban vett részt, összesen 16 800 000 Ft és 11 000 euró kari támogatással. Az egyhetes BIP programokra (2) összesen 8 hallgató kiutazását tudtuk támogatni. Szakmai gyakorlati ösztöndíjjal összesen 6 hallgató volt, 6 országban angol, spanyol, német és francia nyelven teljesítve a szakmai követelményeket.

4.2. Az oktatói és dolgozói mobilitás jellemzői (KA 131 és KA 171-es projektek)
Kiutazó oktatók és adminisztratív személyzet
Az oktatói mobilitáson 2024-ben 5 fő kiutazó vett részt 4 országban.
2024-ben 8 személyzeti mobilitás valósult meg munkatársaink részéről, partnerlátogatásokon és nyelvtanfolyamon vettek részt, amely egyik fénypontja a BIP programon tett látogatás volt – Pavia Olaszország, 2024. szeptember 16–20. 

Beutazó oktatók és adminisztratív személyzet
Az Erasmus+ program keretében fogadtunk 4 oktatót, Lengyelországból, Szlovéniából, Németországból és Ukrajnából. (Néhányan még bejelentkeztek, de sajnos nem nyerték el a pályázatot az otthoni egyetemükön.
A „US Law” programunk keretében a tavaszi és őszi szemeszterben is tartott két-két oktató az Egyesült Államokból tömbösített kurzust jelenléti oktatással.

További rendezvények felsorolása: 
· Nyári egyetem – JÁK – 2024. június 24– július 5. Summer School Law, látogatások: Visegrád, Paloznak 
· Látogatás a Vietnámi állami University of Economics and Law partneregyetemnél
· Kenyai hallgatók látogatása, 2 x 90 kenyai hallgató és az őket kísérő oktatók és adminisztratív személyzet töltött nálunk egy-egy tanulmányi hetet, 2024. április 15 – 20.  és április 28 – május 3. között. 
· Sibenik Nyári egyetem – 2 hallgató 1 hetes programon vett részt.
· FUCE – Nyári egyetem – 1 hallgató 1 hetes programon vett részt.
· SEOULTECH  - Téli Egyetem – 2 hallgató 1 hetes programon vett részt.  
· Az UEL felkérésére Láncos Petra külügyi dékánhelyettesünk számos angol nyelvű előadást tartott: 2024. augusztus 13-án a „The Role and Functions of the Court of Justice of the European Union”, valamint augusztus 15-én a „Legal Education in Hungary” címmel, amelyeket vietnámi konszekutív-tolmácsolással követték és online is számos jogász kapcsolódott be az előadásba. A partneregyetemmel online workshopot tervezünk a magyar és a vietnámi bírósági rendszerről. 
· A University of Economics and Law partnerünkkel Erasmus KA171-es pályázatot tervezünk beadni.
5. A belső audit tapasztalatai
Évente egyszer az EMBB belső audit vizsgálat révén győződik meg a karok minőségbiztosítási tevékenységének – a MAB iránymutatásoknak megfelelő – alakulásáról. 2024. december 10-én a JÁK minőségbiztosítási tevékenységét az egyetemi belső auditvizsgálat áttekintette. Ennek során a kari Minőségcélok és az Intézkedési Terv megvalósulását, továbbá a KMB üléseinek és határozatainak dokumentálását is megfelelőnek találta.  
Az éves belső audit vizsgálaton kívül a KMB az év minőségbiztosítási szempontból fontosabb eseményeiről, így például új felmérésekről, kompetenciamérési vagy oktatásmetriai tapasztalatokról, rendszeresen konzultált az EMBB erre kijelölt munkatársaival.  

6. Javaslatok a jövőre nézve (Akkreditációra való készülés, külső értékelés ESG 1.10)
Az új egyetemi honlap 2023-as bevezetése óta a KMB tevékenységének és működésének honlapon való transzparensebb megjelenítésében komoly előrelépést tettünk. A 2025. év feladata lesz a honlap, különös tekintettel az angol nyelvű tartalmak, valamint a felülvizsgált tantervek adatainak további pontosítása és kiegészítése, valamint ezek honlapon való megjelenítése. 
A 2024. évi minőségcélok megvalósulása tekintetében továbbra is figyelemmel kísérjük, különösen az oktatásmetria terén tett erőfeszítéseink teljesülését, valamint az akkreditációra való felkészülés jegyében az oktatás színvonalának emelésével és a harmadik misszióval összefüggő feladatok szempontjait.
  
Budapest, 2025. január 21. 


Dr. Gyulai-Schmidt Andrea
a Kari Minőségbiztosítási Bizottság elnöke

Melléklet:
1. A Kari Minőségbiztosítási Bizottság Minőségcéljainak nyomonkövetése (2024. december 16.)
2. A Kari Minőségbiztosítási Bizottság Intézkedési Tervének nyomonkövetése (2024. december 16.)

